Tatoeba sentences — language code: kab
Rnu ɣur-s, asif yewwi-d aluḍ d usɣar deg uḥemmal n wussan-a, ihi ɣur-wat! Ttḥadaret!
Anɛam a Dda Ḥmed.
Awah! neẓra.
Ma ɣumment tmedwin, ur neccecuf ara, i as-nerra.
Ihi, nkemmel-d abrid.
Akken nḍal deffir n lekdeṛ yettawin s asif, nezzi-d s wadda, nuɣal-d armi d anida i ikerrez Dda Ḥmed.
Neffer-d deg teẓgi n yinijjel i d-yezzin i uḥriq-nni seg yidis n wadda, dɣa neqqim nessikid-d ɣer Dda Ḥmed d acu i la ixeddem.
Lḥasun ur zmireɣ ara ad d-ḥkuɣ sekra n wayen nwala.
Maca yiwet ad tt-id-iniɣ.
Nṛumeq Dda ḥmed ticki yewwi adur arma d talast tayeffust, ad yeddu ɣer yiwen n ukerra, ad yeddem taqreɛt n ccrab ad yessew tiqqit.
Sakin ad tt-yessers ddaw n ukerra.
Ad d-yuɣal ad d-yawi adur-nniḍen ɣer tama tazelmaḍt.
Mi yewweḍ ɣer ṭṭerf, ad yesseḥbes daɣen izeggaren-is, ad yemmeɣ ddaw n ukerra ad d-yeddem taqerɛet tis snat, ad yessew tiqqit, sakin ad tt-yerr ddaw ukerra.
Mi yewwi adur, ad yessew tiqqit, mi d-yuɣal ad yernu tayeḍ.
Akken kan i tt-yettawi arma fukkent snat n tqerɛunin.
Sakin ad yemmeɣ ɣer tneqqalin n zzayla-is i yessers rrif n lǧedra n tzemmurt, ad d-yeddem daɣen snat-nniḍen ad ten-yessers ta deg uyeffus, ta deg uzelmaḍ.
Tuɣ zzayla-is yeqqen-itt-id kan nnig-nneɣ, ad tkes rrif n tnijjelt anida nella neffer.
Ihi, uliɣ-d cwiṭ ɣer tama tayeffust deffir n tnijjelt imi llant dinna kra n tzemrin ur frisent ara.
Tella cwiṭ n teɛfeṛt akked usaɣur ur nḥucc ara.
Mmurdeɣ ɣef tgejrar d yifassen d asawen.
Ihuza-yi-d cwiṭ n ubenqaṛ deg yifassen-iw akked yisennanen n uɣyul deg uḍar-iw.
Akken wwḍeɣ ɣer tzemmurt rrif n talast, ffreɣ daxel n wuruz, sikideɣ-d Dda Ḥmed.
Dda Ḥmed yuɣ agudi s azelmaḍ.
Akken ad trebḥeḍ deg tudert, laqen-ak sin n lumuṛ : tiɣendeft d lettkal ɣef yiman.
Nekk qurɛeɣ-t-id.
Ẓerb tuɣ ulac.
Tilas di lawan-nni d tikfillin kan.
Ihi qqimeɣ cwiṭ dinna acku Dda Ḥmed qrib ad yaweḍ ɣer talast tazelmaḍt.
Ugadeɣ ma yezzi-d ad iyi-d-iwali.
Ihi Ṛǧiɣ-t armi i d-yuɣal.
Akken yeswa tiqqit tayeffust, yeṭṭef abrid yuɣal s azelmaḍ.
Di lawan mi yezgen adur, ffɣeɣ-d seg uruz, ddiɣ ɣer ukerra, swiɣ s zreb, erriɣ tabutayt ddaw n ukerra, sakin rewleɣ-d ɣer wuruz.
Imeddukal-iw, llan ttɛassan-d mebɛid.
Dɣa ulin-d ula d nitni s ttawil.
Neṛǧa daɣen Dda Ḥmed armi yewwi adur s azelmad, dɣa mmɣen sin-nniḍen ddmen-d taqerɛunt wwten yal yiwen seg-sen tiqqit-is.
Rran taqerɛunt s amkan-is.
Akken-nni kan armi neswa i xemsa seg-neɣ.
Tikkelt mi d-yuɣal Dda Ḥmed, yeddem-d taqerɛunt-nni, ad tt-yessikid.
Ikemmez s uḍad-is tamart-is am akken ikcem-it ccek.
Yeswa, yessers taqerɛunt-nni.
Mi yewweḍ ɣer tama tazelmaḍt, yeddem-d taqerɛunt-nni-nniḍen, yessikid-itt daɣen uqbel ad yessew.
Nekni nugad, nenna-as ad nernu kan tajɣimt tajɣimt i yiwen, sakin ad nkemmel abrid s asif.
Neṛǧa armi i tfukk tbutayt-nni.
Dda Ḥmed yeddem-d tayeḍ yessers-itt deffir n ukerra.
Tuɣ netta aqerru-s yeḥma, ihi yuɣal ula d adur yettawi-as ugar n lweqt.
Yettɛeṭṭil deg-s.
Nfuṛes tagnit mi yewwi adur ɣer tama tazelmaḍt, neffeɣ-d di xemsa, neddem-d taqerɛunt neqleh-itt akken s zreb armi tezgen.
Dɣa nesser-itt, maca ur tt-nerri ara ddaw n ukerra.
Sakin neṭṭef-d abrid ɣer wasif mebla ma iwala-aɣ-d Dda Ḥmed.